Norecopa har gleden av å annonsere lanseringen av sine helt nye nettsider: <http://norecopa.no>

Norecopa er Norges nasjonale konsensusplattform og kompetansesenter for ”de tre R-ene” (Replacement, Reduction and Refinement) i forbindelse med dyreforsøk. Norecopas styre representerer alle de fire interessepartene: myndighetene, forskning og undervisning, industri og dyrevernorganisasjoner.

Norecopas nettsted er beregnet på alle interessepartene: forskere som planlegger studier som kan innebære bruk av dyr, dyrepassere og teknikere, de som evaluerer dyreforsøk, og de som har en mer generell interesse i temaet.

Nettsidene kombinerer ressurser som tidligere var lokalisert på fire ulike domener. Et stort arbeid er nedlagt for å sørge for at brukere sendes automatisk til den relevante siden på det nye nettstedet. En intelligent søkemotor er blitt bygd spesielt for nettstedet. Søkemotoren søker i alt innhold samtidig. Et stort antall filtre kan om ønskelig settes på, for å justere antallet treff.

Nettsidene omfatter alle Norecopas databaser, blant dem 3R Guide (en global samling av information om databaser, retningslinjer, informasjonssentre, tidsskrifter og diskusjonsgrupper), NORINA (alternativer og supplementer til bruken av dyr i opplæring og trening) og TextBase (litteratur inen forsøksdyrlære og relaterte fagområder). Nettstedet er hovedsakelig tekstbasert, men inkluderer videofilmer og fotoserier som viser vanlig prosedyrer på en rekke forsøksdyrarter.

Det nye nettstedet er resultatet av 25 års arbeid med å samle og evaluere ressurser innen forsøksdyrfaget og dyrevelferd. Norecopa har samarbeidet med Norges miljø- og biovitenskapelige universitet (NMBU) og US Department of Agriculture, og anerkjenner støtte fra en lang rekke sponsorer, som er nevnt på nettsidene. Norecopas nettsider er imidlertid, på lik linje med organisasjonen, uavhengige.

Alle nettsidene (tilsammen ca. 6.300) inneholder tilbakemeldingsskjemaer, som vi oppfordrer brukere til å benytte seg av, slik at vi kan utvikle nettsteder ytterligere.